Në pajtim me nenin 12, paragrafi 2, pika c të Ligjit Nr. 03/L-040 për vetëqeverisjen lokale nenit 17, paragrafi 1 dhe 2 i Ligjit Nr. 03/L-048 për menaxhimin e financave publike dhe përgjegjësitë dhe në zbatim të nenit 36, paragrafi 3, të Rregullës Financiare Nr.01/2013-MF – Shpenzimi i parave publike dhe Neni 20 par. 20.1 të Statutit të Komunës së Lipjanit 15nr.011-23133 të datës 06.05.2015, Kuvendi i Komunës në mbledhjen e mbajtur me dt. -------------------, miratoi këtë:

PROJEKT

**RREGULLORE**

**PËR KUSHTET, KRITERET DHE PROCEDURAT E NDARJES SË SUBVENCIONEVE**

**Neni 1**

**Qëllimi dhe Fushëveprimi**

1. Me këtë rregullore përcaktohen kushtet, kriteret dhe procedurat të cilat i mundësojnë Komunës të ndajë mjete financiare pa kthim nga kategoria e subvencioneve për fushat e cekura në këtë rregullore për personat fizik dhe juridik.
2. Dispozitat e kësaj rregulloreje zbatohen nga organet dhe trupat komunale gjatë ndarjes së subvencioneve për përfituesit.

**Neni 2**

**Përkufizimet**

1. Shprehjet e përdorura në këtë rregullore kanë këtë kuptim:
2. Subvencionet - në kuptim të kësaj rregulloreje përfshijnë transferet e njëanshme, të pakthyeshme të mjeteve buxhetore të institucionit,  në llogarinë rrjedhëse të përfituesve,  të ardhurat e të cilëve nuk mbulojnë shpenzimet e caktuara përkatëse për arritjen e një qëllimi te ligjshëm për interes publik.
3. **Pagesa e pakthyeshme** - është e njëanshme atëherë kur nuk ka mallra dhe shërbime që rrjedhin si kompensim ose kundërvlerë për pagesën.
4. **Përfituesi** - nënkupton personat fizik dhe juridik që përfitojnë mjete financiare nga kategoria e subvencioneve të planifikuar në Buxhetin e Komunës dhe në pajtim me Ligjin për ndarjet buxhetore.
5. **Banor rezident** - nënkupton personi që jeton dhe vepron në Komunë dhe posedon dokumentacion valid të Republikës së Kosovës.

**Neni 3**

**Limitet buxhetore**

Komuna ndan subvencione duke u bazuar në Ligjin e buxhetit për vitin fiskal për të cilën ndahen subvencionet dhe vetëm në masën e përcaktuar në këtë ligj.

**Neni 4**

**Rregullat e përgjithshme të aplikimit për subvencione**

1. Komuna mund të bëjë ndarje të subvencioneve për persona fizik dhe juridik mbi bazën e kërkesës së tyre dhe në pajtim me dispozitat e kësaj rregullore.
2. Personi fizik dhe juridik mund të jetë përfitues i subvencioneve të ndara nga Komuna nëse i ka të përfunduara obligimet ndaj Komunës.
3. Kushtëzimi me përfundimin e obligimeve ndaj institucioneve tjera të personit fizik dhe juridik mund të përcaktohet sipas fushave specifike nga vetë Komuna.

**Neni 5**

**Procedurat e përgjithshme për ndarjen e subvencione**

1. Procedura e ndarjes së subvencioneve nga Komuna mund të zhvillohet mbi bazën e thirrjes publike apo në raste të veçanta në bazë të kërkesës së arsyetuar atëherë kur lejohet me dispozitat e kësaj rregulloreje.
2. Gjatë ndarjes së subvencioneve përmes thirrjes publike të Komunës përcaktohet qartë fusha e subvencionimit, kriteret, dokumentet e nevojshme për aplikim dhe informata tjera me rëndësi.
3. Shqyrtimi i kërkesave dhe ndarja e subvencioneve mbi bazën e thirrjes publike zhvillohet sipas procedurave të parapara në nenin 9 të kësaj Rregulloreje.
4. Shqyrtimi dhe vlerësimi i kërkesave për ndarje të subvencioneve jashtë thirrjes publike të Komunës bëhet brenda 20 ditë pune nga parashtrimi i kërkesës.

**Neni 6**

**Përjashtimet nga ndarja e subvencioneve**

1. Përfitues të subvencioneve të ndara nga Komuna nuk mund të jenë personat fizik jo rezident të Komunës dhe personat rezident qe zhvillojnë aktivitete jashtë komunës.
2. Personi fizik apo juridik vetëm një herë në vit mund të jetë përfitues i subvencioneve të ndara nga Komuna.
3. Përjashtim nga paragrafi 2 i këtij neni bëjnë subvencionet e ndara për persona fizik në fushën e shëndetësisë dhe për nevoja ushqimore, dhe mirëqenie sociale dhe personat juridik ne fushën e kulturës, rinise dhe sportit te bazuara ne kerkesa specifike.
4. Nëse me fajin e përfituesit nuk përmbushen obligimet e përcaktuara në vendimin apo me marrëveshjen për ndarjen e subvencioneve, për 3 (tre) vitet e ardhshme përfituesi humb të drejtën në përfitim nga secila kategori e subvencioneve.

**Neni 7**

**Komisionet për shqyrtimin dhe vlerësimin e kërkesave për ndarje të subvencioneve**

1. Kryetari i Komunës emëron komisione të përkohshme për shqyrtimin dhe vlerësimin e kërkesave për ndarje të subvencioneve në përbërje të përfaqësuesve nga fushat specifike të cilat formohen vetëm në rastet kur subvencionet ndahen përmes thirrjes publike për aplikim sepse në rastet tjera vendosin njësitë përkatëse sipas kërkesave të arsyetuara të palëve.
2. Komisionet për shqyrtimin dhe vlerësimin e kërkesave për ndarje të subvencioneve veprojnë në pajtim me parimet e përgjithshme të ligjshmërisë dhe konform autorizimeve, që jepen nga Kryetari i Komunës.
3. Kryetari dhe anëtarët e Komisionit për shqyrtimin dhe vlerësimin e kërkesave për ndarje të subvencioneve duhet të jenë shërbyes civil të Komunës.
4. Përbërja e Komisionit duhet të jetë prej 3 anëtarëve, njëri nga anëtarët e komisionit duhet të jetë zyrtar i financave dhe një anëtarë mund të jetë nga shoqëria civile që ka fushëveprim të ngjashëm me fushën qo do të ndahet subvencioni, ne rolin e vëzhguesit.
5. Përbërja e Komisionit duhet të bazohet mbi parimin e barazisë gjinore.
6. Anëtarët e Komisionit për vlerësimin e kërkesave për ndarje të subvencioneve mbajnë përgjegjësinë për zbatimin e drejtë të kritereve për ndarje të subvencioneve.

**Neni 8**

**Vlerësimi i kërkesave dhe vendimmarrja**

1. **Komisioni bënë shqyrtimin dhe vlerësimin e kërkesave për ndarje të subvencioneve brenda afatit prej 20 ditë pune pas përfundimit të afatit të shpalljes publike**
2. **Komisionet për shqyrtimin dhe vlerësimin e kërkesave për ndarje të subvencioneve veprojnë në pajtim me legjislacionin për financat publike dhe dispozitat e kësaj rregulloreje si dhe legjislacionin në fuqi.**
3. **Rekomandimet e Komisionit për shqyrtimin dhe vlerësimin e kërkesave për ndarje të subvencioneve merren me shumicë të votave nga numri i përgjithshëm i anëtarëve të Komisionit.**
4. **Komisioni mban procesverbal nga mbledhjet e saj i cili duhet të nënshkruhet nga anëtarët e Komisionit.**
5. **Komisioni i rekomandon Kryetarit të Komunës listën e përfituesve të subvencioneve në përputhje me kriteret e përcaktuara në shpalljen publike për ndarjen e subvencioneve dhe në pajtim me dispozitat e kësaj rregulloreje si dhe i rekomandon marrjen e vendimit për ndarje të subvencioneve.**
6. **Kërkesat që nuk i plotësojnë kriteret për subvencione do të refuzohen nga Kryetari me rekomandim të Komisionit.**
7. **Komuna i njofton sa më shpejt që është e mundur të gjithë aplikuesit në baza individuale apo përmes shpalljes publike për përfshirjen ose jo në listën e përfituesve të subvencioneve dhe i njofton për të drejtën dhe procedurën e parashtrimit të ankesës**
8. **Kryetari mund të kërkojë që Komisioni për vlerësimin e kërkesave për ndarje të subvencioneve të bëjë rivlerësimin e kërkesave apo të anulojë gjithë procesin e vlerësimit dhe të caktojë komision të ri për vlerësimin e kërkesave për ndarje të subvencioneve.**
9. **Kryetari merr vendim për ndarjen e subvencioneve, në përputhje me rekomandimin e Komisionit, në afat prej 5 ditë pune pas përfundimit të afatit të paraqitjes së ankesave të përcaktuar sipas Nenit 10 të kësaj Rregulloreje**.

**Neni 9**

**Komisionet për shqyrtimin dhe vlerësimin e ankesave për ndarje të subvencioneve**

1. Kryetari i Komunës emëron komisione me mandat tre vjeçar për shqyrtimin e ankesave për ndarje të subvencioneve në përbërje të përfaqësuesve nga fushat specifike vetëm në rastet kur subvencionet ndahen nëpërmjet thirrjes publike për aplikim.
2. Kryetari dhe anëtarët të Komisionit për shqyrtimin dhe vlerësimin e ankesave për ndarje të subvencioneve duhet të jenë shërbyes civil.
3. Komisioni do të jetë në përbërje prej 3 anëtarëve.
4. Komisioni mban procesverbal nga mbledhjet e saj i cili duhet të nënshkruhet nga anëtarët e Komisionit.
5. Një anëtar i Komisionit për shqyrtimin e ankesave për ndarjen e subvencioneve duhet të jetë zyrtar ligjor.
6. Anëtarë të Komisionit për vlerësimin e ankesave për ndarje të subvencioneve nuk mund të jenë zyrtarët të cilët kanë qenë pjesë e Komisionit për shqyrtimin dhe vlerësimin e kërkesave për ndarje të subvencioneve.
7. Përbërja e Komisionit duhet të bazohet mbi parimin e barazisë gjinore.

**Neni 10**

**Parashtrimi dhe zgjidhja e ankesave**

1. Ankesa parashtrohet në afat prej 5 ditë pune pas njoftimit të vendimit të Kryetarit të Komunës për mos ndarjen e subvencioneve.
2. Komisioni duhet të bëjë shqyrtimin e ankesave dhe të marrë vendim në afat prej 15 ditë pune pas përfundimit të afatit kohor për paraqitje të ankesave.
3. Komisioni për ankesa gjatë vendimmarrjes vepron në bazë të ligjit për procedurën administrative dhe dispozitave të kësaj rregulloreje.
4. Vendimet e Komisionit për shqyrtimin e ankesave për ndarje të subvencioneve merren me shumicë të votave nga numri i përgjithshëm i anëtarëve të Komisionit.

**Neni 11**

**Ekzekutushmëria e vendimit**

1. Vendimi i Kryetarit për ndarjen e subvencioneve bëhet i ekzekutueshëm nëse:

* 1. nuk është paraqitur ankesë sipas paragrafit 1 të nenit 12,
  2. me vendimin e komisionit të ankesave refuzohet ankesa.

**Neni 12**

**Shpallja Publike për ndarjen e subvencioneve**

1. Procesi i ndarjes së subvencioneve fillon përmes shpalljeve publike të cilat publikohen në ueb faqen e komunës, mediat lokale, mediat sociale vendet e frekuentuara si dhe në çdo mjet dhe vend tjetër të përshtatshëm.
2. Në shpallje përcaktohen saktë kriteret dhe procedurat për të aplikuar ndarjen e subvencioneve të cilat përcaktohen sipas kësaj rregullore
3. Shpallja publike qëndron e publikuar së paku 15 ditë pune nga data e shpalljes.

**Neni 13**

**Marrëveshja për subvencionim**

1. Për realizimin e subvencionit duhet të lidhet një marrëveshje me të cilën përcaktohen të drejtat dhe detyrat mes të komunës dhe përfituesit të subvencionit.
2. Marrëveshja duhet të përcaktojë subjektet nënshkruese të marrëveshjes, qëllimin, shumën e mjeteve financiare, afatet kohore, detyrat dhe përgjegjësitë e palëve, mbikëqyrjen, formën e subvencionimit, raportimin, hyrjen në fuqi si dhe pjesë tjera relevante për marrëveshjen.

**Neni 14**

**Subvencionet për arsim**

1. Komuna mund të ndajë subvencione për arsim duke përfshirë, por duke mos u kufizuar, për:
   1. bursa për student;
   2. bursa për nxënës në shkollë të mesme;
   3. bursa për nxënës në shkolla fillore;
   4. kuadrot deficitar;
   5. nxënësit me nevoja të veçanta;
   6. gara apo kuize (aktivitete jashtë mësimore);
   7. botimin e librave/revistave;
   8. nxënësit që kanë treguar rezultate në nivel kombëtar dhe ndërkombëtar;
   9. mësimdhënësit që kanë treguar rezultate në nivel kombëtar dhe ndërkombëtar.
2. Kategoritë dhe shumat e subvencionimit do të përcaktohen me vendim të veçantë të Kryetarit të Komunës për çdo vit fiskal.

**Neni 15**

**Kriteret dhe dokumentet që nevojiten për ndarjen e bursave**

1. Kryetari i Komunës me vendim të veçantë përcakton kritere të qarta për dhënien e bursave duke përfshirë, por duke mos u kufizuar në :
   1. Notën mesatare;
   2. Numri i studentëve/nxënësve në familje;
   3. Kategoritë e dala nga lufta (vetëm për studentë);
   4. Banimi në zona rurale;
   5. Rezultatet në gara;
   6. Gjendja ekonomike.
2. Dokumentet të cilat duhet të dorëzohen gjatë aplikimit për ndarje të bursave përfshijnë, duke mos u kufizuar:
   1. Dokumenti i identifikimit;
   2. Certifikata e notave;
   3. Certifikata e vitit kalendarik të studimeve;
   4. Certifikatë e vendbanimit;
   5. Dëshmia mbi gjendjen ekonomike;
   6. Dëshmi se prindërit janë kategori të dala nga lufta;
   7. Dëshmi për rezultatet në gara;
3. Aplikuesi nuk mund të jetë përfitues i bursës nëse brenda vitit të njëjtë fiskal ka qenë përfitues i një burse të ndarë nga pushteti qendror ose ndonjë donatorë tjetër për fushën e njëjtë
4. Komuna duhet të bëjë shpalljen publike për dhënien e bursave e cila publikohet në ueb faqen e Komunës, në vendet e frekuentuara, mediat sociale dhe në media lokale.

**Neni 16**

**Subvencionet për zhvillim ekonomik**

1. Komuna mund të ndajë subvencione për zhvillim ekonomik duke përfshirë, por duke mos u kufizuar, për:
2. Zejet tradicionale;
3. Aksesore;
4. Agrobizneset;
5. Teknologji Informative;
6. Ndërmarrjet publike;
7. Biznese inovative;
8. Ndërmarrje sociale;
9. Aktivitetet e shoqatave te cilat ndihmojnë dhe promovojnë zhvillimin ekonomik dhe turizmit;
10. Inkubatorët e biznesit;
11. “Start-up” bizneset;
12. Aktivitetet për ngritjen e kapaciteteve njerëzore për zhvillim te biznesit;
13. Aktivitetet për hulumtime të tregut të grupeve të studentëve.
14. Përfitues të subvencioneve për zhvillim ekonomik mund të jenë vetëm bizneset që veprojnë në Komunë.
15. Përfitues të subvencioneve për zhvillim ekonomik nuk mund të jenë bizneset që kanë obligime financiare të papaguara komunale dhe ATK-së.

**Neni 17**

**Përparësitë gjatë ndarjes së subvencioneve për zhvillim ekonomik**

1. Gjatë ndarjes së subvencioneve për zhvillim ekonomik, në kushte të barabarta komuna u jep përparësi rasteve specifike në vijim:
   1. Bizneseve prodhuese, përpunuese dhe shërbyese që gjenerojnë punësim;
   2. Grave, të rinjve, zonave rurale, personave me nevoja te veçanta dhe komunitetet;
   3. Bizneset që kanë siguruar bashkëfinancim nga palë të treta prej 90 % *(të përcaktohet vlera minimale)* të vlerës;
   4. Bizneset të cilat posedojnë dëshmi apo certifikime profesionale.
   5. OJQ-të të cilët aplikojnë me projekte biznesi të cilat mundësojnë gjenerim të vendeve të punës.
   6. Bizneseve që nuk kanë fituar më parë subvencione nga komuna dhe gjatë vitit të njëjtë fiskal nuk kanë qenë përfitues i një subvencioni për zhvillim ekonomik të ndarë nga pushteti qendror ose nga ndonjë donator tjetër.
2. Bizneset e përcaktuara në paragrafin 1.3 dhe 1.4 të këtij neni mund të aplikojnë për ndarje të subvencioneve edhe jashtë periudhës së shpalljes publike me kërkesë të arsyetuar.

**Neni 18**

**Dokumentet e nevojshme për të aplikuar për e subvencione- për zhvillim ekonomik**

1. Dokumentet të cilat duhet të dorëzohen gjatë aplikimit për ndarje të subvencioneve për zhvillim ekonomik përfshijnë, duke mos u kufizuar:
   1. Plani i biznesit;
   2. Dokumenti identifikues;
   3. Certifikate e vendbanimit (për persona fizik);
   4. Certifikata e biznesit;
   5. Dëshmi për pagesën e taksave komunale;
   6. Dëshmi për pagesën e tatimit në pronë;
   7. Dëshmi se nuk ka obligime ndaj ATK-së;
   8. Dëshmi për bashkëfinancim (nëse ka bashkëfinancim);
   9. Konfirmimin nga banka për xhirollogarinë e aplikuesit;

**Neni 19**

**Subvencionet për bujqësi**

1. Komuna mund të ndajë subvencione për bujqësi duke përfshirë, por duke mos u kufizuar, për:
   1. projekte të fermerëve, shoqatave, kooperativave bujqësore, në fushat bujqësore me prioritet për Komunën;
   2. organizimin e panaireve, seminareve, vizitave studimore;
   3. mbështetjen e projekteve me bashkëfinancim;
   4. projekteve në sektorin e pylltarisë.
2. Gjatë ndarjes së subvencioneve në bujqësi, në kushte të barabarta komuna u jep përparësi:
   1. Zonave me prioritet të identifikuara nga Komuna;
   2. Pjesëmarrjes së fermerit në bashkëfinancim prej s paku 10% të vlerës, me përjashtim kur në ftesën publike është përcaktuar ndryshe;
   3. Grave, të rinjve, personave me nevoja të veçanta dhe minoritetet;
   4. Aplikantëve që nuk kanë fituar më parë subvencione nga komuna dhe gjatë vitit të njëjtë fiskal nuk kanë qenë përfitues i një subvencioni për bujqësi të ndarë nga pushteti qendror ose nga ndonjë donator tjetër.

**Neni 20**

**Dokumentet e nevojshme për të aplikuar për subvencione në bujqësi**

1. Dokumentet të cilat duhet të dorëzohen gjatë aplikimit për ndarje të subvencioneve për bujqësi nga personat juridik përfshijnë, duke mos u kufizuar:
   1. Numri identifikues i fermerit (NIF);
   2. Certifikata e biznesit;
   3. Projekti dhe plani financiar;
   4. Fletë posedim për patundshmëri;
   5. Dëshmi për pagesën e taksave komunale;
   6. Dëshmi për pagesën e tatimit në pronë;
   7. Dëshmi se nuk ka obligime ndaj ATK-së;
   8. Konfirmimin nga banka për xhirollogarinë e aplikuesit;
   9. Dokumenti identifikues i personit të autorizuar për tërheqjen e mjeteve dhe autorizimit.
   10. Dëshmi se nuk është përfitues i një subvencioni të ndarë nga pushteti qendror në këtë fushë brenda vitit fiskal.
2. Dokumentet të cilat duhet të dorëzohen gjatë aplikimit për ndarje të subvencioneve për bujqësi nga personat fizik përfshijnë, duke mos u kufizuar:
   1. Numri identifikues i fermerit (NIF);
   2. Projekti dhe plani financiar;
   3. Fletëposedim për patundshmëri;
   4. Dëshmi për pagesën e taksave komunale;
   5. Dëshmi për pagesën e tatimit në pronë;
   6. Konfirmimin nga banka për xhirollogarinë e aplikuesit;

**Neni 21**

**Subvencionet për shëndetësi dhe mirëqenie sociale**

1. Komuna ndanë subvencione për banorët rezident për përballimin e shpenzimeve të shërimit sipas kritereve të përcaktuara nga drejtoria përgjegjëse për shëndetësi.
2. Subvencionet për shëndetësi jepen për:
   1. rastet e rënda shëndetësore me gjendje te rende ekonomike;
   2. rastet e sëmundjeve jo të rënda por pa burim të të ardhurave;
   3. trajtimi jashtë vendit;
   4. lehonat pa burim te te ardhurave;
   5. fushatat e vetëdijesimit për shëndetin publik;
   6. mirëqenie sociale
   7. personat me aftësi te kufizuar dhe me te meta mentale.
3. Gjatë ndarjes së subvencioneve në shëndetësi, në kushte të barabarta komuna u jep përparësi rasteve specifike në vijim:
   1. Numri i anëtarëve të familjes;
   2. Çështja e banimit;
   3. Kostoja e trajtimit;
   4. Gjendja ekonomike familjare;
   5. Trajtimi në institucionet private (nëse një sëmundje e tillë nuk mund të trajtohet në institucionet publike).
4. Dokumentet të cilat duhet të dorëzohen gjatë aplikimit për ndarje të subvencioneve për shëndetësi dhe mirëqenie sociale nga personat fizik përfshijnë, duke mos u kufizuar:
   1. Diagnoza e mjekut specialist;
   2. Dokumenti i identifikimit;
   3. Konfirmimin nga banka për xhirollogarinë e aplikuesit;
   4. Dëshmia e shpenzimeve mjekësore.
   5. Personat, për subvencionet e përcaktuara në paragrafin 2 të këtij neni mund të ndahen edhe pa shpallje publike por me kërkesë të arsyetuar
   6. kartela e asistencës sociale (dëshmi)

**Neni 22**

**Subvencionet për kulturë, rini, sport**

1. Komuna mund të ndajë subvencione për kulturë, rini dhe sport duke përfshirë, por duke mos u kufizuar, për:
   1. Klubet sportive
   2. Sportistët e dalluar
   3. Garat sportive
   4. Shoqëritë amatore (ansamblet)
   5. Teatrot amatore
   6. Festivalet
   7. Botimi i librave
   8. Ekspozitat me fotografi
   9. Aktivitete me karaktere garuese
   10. Pjesëmarrje në festivale jashtë komune dhe jashte vendit
   11. Promovim i librave
   12. Promovim i talentëve të rinjë
   13. Aktivitete, kulturore, rinore dhe sportive të organizuara nga DKRS
   14. KVRL
   15. Qendra Rinore
   16. OJQ-te rinore
   17. Klubet letrare
   18. Shoqatat e ndryshme
2. Gjatë ndarjes së subvencioneve, në kushte të barabarta, Komuna u jep përparësi rasteve specifike në vijim:
3. Projektet që kanë siguruar bashkëfinancim nga palët e treta sipas vlerës;
4. Projektet të cilat mund të gjenerojnë të hyra financiare për kërkuesin e subvencionit, në funksion të sigurimit të qëndrueshmërisë së projektit për periudhën e ardhshme;
5. Aplikantëve që nuk kanë fituar më parë subvencione nga komuna dhe gjatë vitit të njëjtë fiskal nuk kanë qenë përfitues i një subvencioni për kulturë, rini, sport të ndarë nga pushteti qendror ose nga ndonjë donator tjetër
6. Dokumentet të cilat duhet të dorëzohen gjatë aplikimit për ndarje të subvencioneve përfshijnë, por duke mos u kufizuar:
7. Projekt propozimi;
8. Aplikacioni;
9. Dokumenti identifikues;
10. Certifikate e vendbanimit (për persona fizik);
11. Certifikata e regjistrimit (për persona juridik);
12. Dëshmi për pagesën e taksave komunale;
13. Dëshmi për pagesën e tatimit në pronë (për persona fizik);
14. Dëshmi se nuk ka obligime ndaj ATK-së (për persona juridik);
15. Konfirmimin nga banka për xhirollogarinë e aplikuesit;

**Neni 23**

**Subvencionet për mbulimin e shpenzimeve te varrimit**

1. Komuna mund te subvencionoj mbulimin e shpenzimeve te varrimit për qytetaret e saj.
2. Kjo mbështetje financiare mund të ofrohet nga Komunat varësisht prej vlerësimit të arsyeshmërisë së nevojave apo kërkesave të qytetarëve dhe institucioneve të ndryshme fetare konform akteve të kuvendit të komunës dhe legjislacionit në fuqi.

**Neni 24**

**Raportet kthyese nga përfituesit e subvencioneve**

* 1. Përfituesit e subvencioneve të ndara nga Komuna obligohen që në Komunë të dorëzojnë raport financiar dhe narrativ, përveç përfituesve ne fushën e shendetesise dhe perkujdesje sociale.
  2. Përfituesit e subvencioneve obligohen që pas marrjes së subvencionit të dorë**z**ojnë në komunë raportin financiar me të gjitha shpenzimet financiare ashtu siç janë kërkuar me projekt-propozim. Raporti duhet t'i këtë të gjitha shpenzimet e dokumentuara (raportet bankare, faturat e rregullta , nënshkrimet e pjesëmarrësve etj.).
  3. Përfituesit e subvencioneve obligohen që pas përfitimit të subvencioneve të dorëzojnë raportin narrativ i cili duhet t'i ketë të gjitha të dhënat e aktiviteteve që janë realizuar gjatë zbatimit të projektit.
  4. Periudha kohore e raportimit duhet të jetë 30 ditë pune pas përfundimit të afatit kohor të përcaktuar në marrëveshjen në mes palës përfituese dhe komunës apo në vendimin e Kryetarit të Komunës.
  5. Raportet nga paragrafi 1 i këtij neni protokollohen dhe një kopje e tyre dorëzohet në arkivin e komunës.

**Neni 25**

**Monitorimi i përfituesve të subvencioneve**

1. Komuna ka të drejtë të iniciojë auditimin e përfituesve për mënyrën e shpenzimit të mjeteve të ndara nga komuna në formë të subvencioneve.
2. Komuna mund të bëjë monitorimin e përfituesve të subvencioneve, me theks të veçantë të përfituesve në fushën e bujqësisë, kulture, rini dhe sport, dhe zhvillimit ekonomik, në lidhje me shfrytëzimin e drejtë dhe sipas vendimit apo marrëveshjes të mjeteve të ndara në formë të subvencioneve.
3. Monitorimi sipas paragrafit 2 mund të bëhet në periudhën kohore deri në 3 vite nga data e përfitimit të subvencionit.

**Neni 26**

**Transparenca në ndarjen e subvencioneve**

1. Komuna publikon listën përfundimtare të përfituesve të subvencioneve brenda 2 ditë pune pas vendimit për ndarje të subvencioneve nga Kryetari.
2. Lista përfundimtare e përfituesve duhet të përmbaj: emrin e përfituesit, rastin, fushën për të cilën jepet subvencioni dhe shumat që iu janë ndarë
3. Përjashtimisht nga paragrafi 1 i këtij neni, komuna nuk i publikon subvencionet për rastet e përcaktuara në paragrafët 2.1, 2.2, 2.3, të nenit 21.
4. Publikimi i vendimeve dhe i përfituesve nga ndarja e subvencioneve bëhet në ueb-faqen e Komunës, në tabelat e shpalljeve si dhe në vendet e frekuentuara në territorin e Komunës.

**Neni 27**

**Dispozitat transitore dhe shfuqizuese**

1. Ndarja e subvencioneve e filluar para hyrjes në fuqi të kësaj rregulloreje vazhdon me rregullativën ekzistuese pavarësisht nëse kjo rregullore hyn në fuqi
2. Me hyrjen në fuqi të kësaj rregulloreje, shfuqizohet Rregullorja për ndarjen e subvencioneve nga buxheti i Komunës 15Nr.011-23133 e datës 06.05.2015.

**Neni 28**

**Hyrja ne fuqi**

Kjo rregullore hyn në fuqi 15 ditë pune pas regjistrimit në zyrën e protokollit të ministrisë përgjegjëse për vetëqeverisje lokale, si dhe pas publikimi në gjuhët zyrtare në ueb faqen e Komunës.

1Nr.\_\_\_\_\_\_\_\_\_\_\_\_\_\_\_ KRYETARI I KOMUNËS

Lipjan, më \_\_\_\_\_\_\_\_\_\_\_\_\_\_ Imri Ahmeti